
RAPORT PRIVIND SITUAŢIA HIDROMETEOROLOGICĂ

ŞI A CALITAŢII MEDIULUI

în intervalul 04.09.2026, ora 08.00 – 05.09.2026, ora 08.00

I.
SITUAŢIA HIDROMETEOROLOGICĂ
1. Situaţia și prognoza hidrologică pe râurile interioare și Dunăre, din 05.09.2026, ora 08.00

RÂURI: 

Debitele au fost relativ staționare, exceptând cursurile inferioare ale Buzăului și Moldovei, unde au fost în scădere.

Nivelurile pe râuri la stațiile hidrometrice se situează sub COTELE DE ATENȚIE.
În interval a fost emisă o ATENȚIONARE HIDROLOGICĂ pentru fenomene imediate. 

Debitele vor fi în general staționare, exceptând râurile din bazinele hidrografice: Vișeu, Iza și bazinele superioare ale Someșului Mare, Bistriței, Moldovei și Sucevei unde vor fi în creștere ca urmare a precipitațiilor prognozate.

Nivelurile pe râuri la stațiile hidrometrice se vor situa sub COTELE DE ATENȚIE
DUNARE:
Debitul la intrarea în țară (secțiunea Baziaș) în intervalul 04 – 05.09.2026 a fost staționar, având valoarea de 1450 m3/s, sub media multianuală a lunii septembrie (3800m3/s). 

În aval de Porţile de Fier debitele au fost în scădere pe sectorul Gruia – Călărași, staționare Hârșova și pe sectorul Isaccea – Tulcea și în creștere la Cernavodă și pe sectorul Vadu Oii – Galați. 

Debitul la intrarea în țară (secțiunea Baziaș) va fi staționar (1450 m3/s).

În aval de Porțile de Fier debitele vor fi în scădere la Gruia, pe sectorul Bechet – Cernavodă și la Vadu – Oii și relativ staționare la Calafat, Hârșova și pe sectorul Brăila – Tulcea. 

2. Situaţia meteorologică în intervalul 04.09.2026, ora 08.00 – 05.09.2026, ora 08.00

A.N.M. a emis o ATENŢIONARE Meteorologică, cod galben, valabilă în intervalul 05.09.2026, ora 10.00 – 05.09.2026, ora 21.00, vizând temperaturi deosebit de ridicate, caniculă și disconfort termic ridicat, în Banat, Oltenia, Muntenia, Dobrogea, cea mai mare parte a  Moldovei, sudul Crișanei și al Transilvaniei, conform căreia: Sâmbătă (5 septembrie) în Banat, Oltenia, Muntenia, Dobrogea, cea mai mare parte a  Moldovei, sudul Crișanei și al Transilvaniei, vor fi temperaturi deosebit de ridicate și local caniculă. Disconfortul termic va fi ridicat, iar indicele temperatură-umezeală (ITU) se va situa în jurul pragului critic de 80 de unități. Temperaturile maxime se vor situa între 30 și 36 de grade, cu cele mai mari valori în Banat și Oltenia.

Aceast mesaj meteorologic a fost transmis de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă: 

· - ALBA, ARAD, ARGEŞ, BACĂU, BRAŞOV, BRĂILA, BUZĂU, CARAŞ-SEVERIN, CĂLARAŞI, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HUNEDOARA, IAŞI, IALOMIŢA, MEHEDINŢI, NEAMŢ, OLT, PRAHOVA, SIBIU, TELEORMAN, TIMIŞ, TULCEA, VÂLCEA, VASLUI, VRANCEA, ILFOV şi Municipiul Bucureşti – ATENŢIONARE Meteorologică, cod Galben

În ţara, vremea a fost în general frumoasă iar valorile termice s-au situat peste cele specifice la începutul lunii septembrie, caracterizând o vreme călduroasă în sud și în sud-vest și pe arii mai restrânse în rest. Cerul a fost variabil, însă cu perioade în care au fost înnorări la începutul zilei în sudul Munteniei, iar după-amiaza în nordul Moldovei, precum și în zona Carpaților Orientali și în estul Carpaților Meridionali, unde cu totul izolat au fost ploi de scurtă durată. În Dobrogea, în timpul după-amiezii, local au fost dezvoltări noroase convective, averse și descărcări electrice, iar din măsurătorile rețelelor de observații de suprafață meteo și hidro și conform datelor radar, în intervale foarte scurte de timp, cantitățile de apă au fost pe suprafețe mici de 15...20 l/mp. Noaptea cerul a fost mai mult senin. Vântul a suflat slab și moderat, temporar cu intensificări în zona montană înaltă (rafale de până la 60....80 km/h în Munții Apuseni și nordul Carpaților Orientali), pe arii restrânse în vestul Olteniei, dar și în timpul ploilor (viteze în general de 35...45 km/h). Temperaturile maxime s-au încadrat între 24 de grade la Joseni, Toplița, Miercurea Ciuc și Ocna Șugatag și 33 de grade la Drobeta-Turnu Severin, Calafat, Bechet, Băilești și Jimbolia, iar la ora 06 valorile termice erau cuprinse între 8 grade la Miercurea Ciuc și Întorsura Buzăului și 24 de grade la Oradea. Dimineața, cu totul izolat în sud-est a fost ceață.
Observație: au fost emise 3 mesaje de atenționare cod galben pentru fenomene meteorologice periculoase imediate .
La Bucureşti, vremea a fost frumoasă și s-a menținut călduroasă. Cerul a fost variabil pe parcursul zilei și senin noaptea. Vântul a suflat slab până la moderat. Temperatura maximă a fost de 30 de grade la Afumați și 31 de grade la Filaret și Băneasa, iar la ora 06 se înregistrau 14 grade la stația meteorologică Băneasa și 16 grade la Afumați și Filaret.
3. Prognoza meteorologică în intervalul 05.09.2026, ora 08.00 – 06.09.2026, ora 08.00

În ţara, Vremea va deveni călduroasă în majoritatea zonelor țării, mai ales în Banat, Oltenia, Muntenia, Dobrogea, cea mai mare parte a Moldovei, sudul Crișanei și al Transilvaniei unde local va fi caniculă, disconfort termic ridicat și indice temperatură-umezeală (ITU) în jurul pragului critic de 80 de unități. Temperaturile maxime, în creștere semnificativă față de ziua precedentă, cu excepția regiunilor nordice, se vor situa între 26 de grade în Maramureș și 36 de grade în Banat și Oltenia. Manifestări specifice instabilității atmosferice vor fi mai ales după-amiaza și seara în jumătatea nordică a țării, iar noaptea în centru și est. Astfel, în aceste zone cerul va avea înnorări temporar accentuate și local vor fi intensificări ale vântului (viteze de 40...50 km/h și pe arii restrânse de peste 60...70 km/h îndeosebi la munte) și vijelii, averse în general slabe cantitativ (5...10 l/mp și pe spații mici 15 l/mp), descărcări electrice și izolat grindină. Minimele termice vor fi de la 7 grade în depresiunile Carpaților Orientali, până spre 21 de grade în sud-vestul Olteniei și pe litoral.
La Bucureşti, Vremea va fi caniculară, cu o temperatură maximă de 34...35 de grade. Disconfortul termic va fi ridicat dupăamiaza când indicele temperatură-umezeală (ITU) se va apropia de pragul critic de 80 de unități. Cerul va fi mai mult senin, iar vântul va sufla slab și moderat. Minima termică va fi de 15...18 grade.
II.
CALITATEA APELOR
2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Sistemul de Gospodărire al Apelor Gorj informează că, în data de 04.09.2026, pe raza localității Padeș, județul Gorj, a fost semnalată o deversare de ape uzate neepurate în râul Motru, provenite de la Stația de Sortare Agregate Minerale Apa Neagră, aparținând S.C ROVCRI GOLD SRL .

S-a deplasat în teren o echipă operativă din cadrul SGA Gorj şi inspecţia ABA Jiu.

S-au prelevat probe de apă din râul Motru în 3 secțiuni: amonte, aval si din evacuarea Stației de Sortare Spălare Agregate Minerale Apa Neagră.

Reprezentanții S.C ROVCRI GOLD SRL, au efectuat manevre de oprire a evacuării apelor uzate tehnologice din Stația de Sortare.

Administrația Bazinală de Apă Buzău Ialomița informează că, în data de 04.09.2026, în jurul orei 20.30, a fost semnalată mortalitate piscicolă pe râul Buzău, în zona localității Sita Buzăului, pe sectorul cuprins între localitățile Zăbrătău și Crasna, județul Covasna.

În urma sesizării, personalul din cadrul S.H. Siriu a fost informat și va efectua verificări în teren în dimineața zilei de 05.09.2026, în vederea evaluării situației, identificării cauzelor producerii fenomenului și dispunerii măsurilor care se impun.

Rezultatele verificărilor din teren vor fi comunicate ulterior.

2.3. Pe Marea Neagra

Nu au fost semnalate evenimente deosebite.

III.
CALITATEA MEDIULUI

3.1. În domeniul aerului
Agenţia Naţională pentru Protecţia Mediului informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

3.2. În domeniul solului şi vegetaţiei

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

3.3. În domeniul supravegherii radioactivităţii mediului

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

3.4. În municipiul Bucureşti

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

